Nå heves dødsskipet
32 mennesker døde da kapten Francesco Schettino (53) seilte skipet på grunn ved den italienske øya Giglio 13. januar i fjor. «Costa Concordia» hadde da 4200 passasjerer ombord.Siden den gang har det kantrede skipet blitt liggende like ved land på Giglio, men grytidlig i dag startet jobbe med å fjerne skipsvraket. Ifølge BBC meldte italienske myndigheter i natt at vær og vind i området var bra, og at aksjonen derfor ville starte som planlagt. Arbeidet med å heve skipsvraket ble likevel forsinket med om lag to timer mandag morgen på grunn av uvær, men kom i gang like etter klokken 9 i dag tidlig, melder NTB. - Det er ingen endring i planen, bare en forsinkelse på grunn av forholdene. Vi har hele tida sagt at været vil være en fast følgesvenn, og at vi må ta hensyn til dette, sier Franco Gabrielli, leder i Italias direktorat for samfunnssikkerhet.Den kraftige vinden natt til mandag forhindret ifølge ham arbeiderne fra å få på plass lekteren som skal huse operasjonens kontrollrom. Skipsbergningsaksjonen blir en aksjon verden aldri har sett maken til: Den har kostet over seks milliarder kroner og er den dyreste i historien. De siste månedene har et bergingslag på 500 menn og kvinner fra 24 land jobbet med å forberede den siste, spektakulære delen av bergingen av skipet.Lokalavisen GiglioNews har siden i natt sendt bilder fra aksjonen på sine nettsider, og i morgentimene kunne man se at skipet var lyst opp med flomlys, mens det ble gjort forberedelser til hevingen. Det ligger en rekke mindre båter rundt milliardvraket, og det er også lagt ut lenser som skal forhindre at eventuelle utslipp fra båten sprer seg. For om aksjonen i dag feiler, er det ingen plan B. - Skipet vil bli utsatt for enorme krefter, spesielt under den første del av bergningsoperasjonen. Men vi er ganske sikre på at skipet vil tåle påkjenningen, sier ingeniør Nick Sloane i bergingsselskapet Titan Salvage til nyhetsbyrået AP.Med en fart på om lag tre meter i timen, vil skipet sakte men sikkert bli løftet tilbake på rett kjøl av kraner og kjettinger festet rundt vraket. - Så fort skipet har blitt rettet opp 25 grader, tar gravitasjonskreftene over. Det er først når vi kommer så langt at vi virkelig blir lettet, sier Sloan. Kaptein Schettino fikk sterk kritikk for måten han håndterte situasjonen da skipet gikk på grunn i januar 2012. Han fikk spesielt gjennomgå for å ha forlatt skipet før alle passasjerene var reddet ut.Under forliset ble han også skjelt ut av kystvakten, og samtalen har senere blitt spilt av i nyhetssendinger over hele verden. Den italienske avisen Corriere della Sera omtalte kapten Schettino senere som «Italias mest forhatte mann». En annen kaptein i Costa Crociere, rederiet som eier «Costa Concordia», gikk også ut med sterke reaksjoner på at Schettino skal ha gått farlig nær land for å «hilse» på øyfolket. - Det var brautende, Schettino brisket seg, lekte klovn, det var utrolig dumt. Jeg ville dømt ham ikke bare én gang, men ti ganger, sa kapteinen etter ulykken. Schettino er tiltalt for forsettlig drap på de 32 menneskene som mistet livet i forliset, for å ha forlatt sitt skip, og for å ha forårsaket store miljøødeleggelser i farvannet rundt Giglio-øya. Han risikerer 20 år i fengsel etter forliset.For innbyggerne på Giglio markere dagens aksjon en svært viktig dag. Under gudstjenester søndag ble det sagt en egen bønn for aksjonen, melder BBC. Ordfører i Giglio, Sergio Ortelli, sier til BBC at at dersom skipet blir fjernet i dag, så vil det markere slutten på "et stort probleme som vi har hatt i havnen vår, som vi ønsket å løse så fort som mulig". - Folk på øya kan ikke bli kvitt det fort nok, sier Ortelli. Costa Crociere, som er Europas største cruiseoperatør, har godtatt en bot på 1 million euro, tilsvarende 7,5 millioner kroner, og har også godtatt at det har delvis ansvar for forliset.
Grytidlig i dag startet jobben med å fjerne vraket av «Costa Concordia» fra fjæresteinene på øya Giglio i Italia.